เช็กบิลแก๊งปั่นหุ้น
วันนี้ผมขอชมเชย ตลาดหลักทรัพย์แห่งประเทศไทย และ ก.ล.ต. ที่สามารถ จับแก๊งปั่นหุ้นได้ถึง 25 คน ส่งให้พนักงานอัยการฟ้องต่อ ศาลแพ่ง ฐานร่วมกันสร้างราคาหลักทรัพย์หรือปั่นหุ้น 6 หลักทรัพย์ และ เรียกค่าเสียหายรวมค่าปรับกว่า 1,200 ล้านบาท และส่งหลักฐานให้ ปปง. อายัดทรัพย์สินของผู้ต้องหาทั้ง 25 รายทันที ถือเป็นการดำเนินคดีปั่นหุ้นครั้งใหญ่ที่สุด มีผู้ต้องหามากที่สุด และลงโทษที่รุนแรงที่สุดของ ก.ล.ต.เลยทีเดียว,ข่าวการปั่นหุ้น 6 ตัวนี้ มีมาอย่างต่อเนื่องนานแล้ว จนสร้างความเสียหายต่อผู้ลงทุน สร้างความเสียหายต่อภาพลักษณ์ของตลาดหลักทรัพย์ และ ก.ล.ต. แม้จะเป็นที่รู้กันในแวดวงตลาดทุนว่าใครเป็นใคร แต่กลุ่มนักปั่นหุ้นก็ไม่กลัวเกรง เพราะคาดไม่ถึงว่าครั้งนี้ ก.ล.ต. และตลาดหลักทรัพย์ จะสามารถมีหลักฐานสาวไปจนถึงตัวได้,หุ้นปั่นในกลุ่มนี้มีอยู่ด้วยกัน 6 ตัว ล้วนแต่มีชื่อเสียงฉาวทั้งสิ้น คือ บริษัท นิวส์ เน็ตเวิร์ค คอร์ปอเรชั่น (NEWS) บริษัท มิลล์คอน สตีล (MILL) บริษัท โพราลิส แคปปิตัล (POLAR) บริษัท เนชั่นบรอดคาสติ้ง คอร์ปอเรชั่น (NBC) บริษัท เนชั่น อินเตอร์เนชั่นแนล เอ็ดดูเทนเมนท์ (NINE) และ ใบสำคัญแสดงสิทธิในหุ้น NINE-W-1,ก.ล.ต. ระบุว่า การดำเนินการครั้งนี้เกิดขึ้นหลังจากที่ ก.ล.ต. ได้รับข้อมูลจาก ตลาดหลักทรัพย์แห่งประเทศไทย จึงตรวจสอบเพิ่มพบว่า ช่วงระหว่างวันที่ 12 ธันวาคม 2556-24 มีนาคม 2558 มีบุคคลรวม 25 คน รู้เห็นและหรือตกลงร่วมกันในการซื้อขายหลักทรัพย์ โดยสลับกันเข้าซื้อขายหลักทรัพย์ทั้ง 6 ตัว ในลักษณะอำพราง และหรือต่อเนื่อง ทำให้ราคาและปริมาณการซื้อขายหลักทรัพย์ผิดไปจากสภาพปกติของตลาด เพื่อชักจูงให้บุคคลอื่นเข้าซื้อหรือขายหลักทรัพย์ดังกล่าว,แม้ ก.ล.ต. จะระบุหุ้นปั่นในกลุ่มนี้มีเพียง 6 หลักทรัพย์ แต่ผู้ต้องหา 25 คน ก็มีการถือหุ้นในหลักทรัพย์อื่นในตลาดหลักทรัพย์ด้วย ผู้ลงทุนจึงต้องระวัง คอยเช็กชื่อให้ดีว่าหุ้นที่จะลงทุนนั้นมีชื่อผู้ต้องหา 25 คนกลุ่มนี้ร่วมถือหุ้นอยู่หรือไม่ เพื่อป้องกันความเสี่ยงที่อาจจะเกิดขึ้นในอนาคต,คุณสมชาย พงษ์พัฒนาศิลป์ ผู้ช่วยเลขาธิการ ก.ล.ต. สายบังคับใช้กฎหมาย เปิดเผยว่า หลังจากส่งเรื่องให้พนักงานอัยการฟ้องแพ่งแล้ว ก็ต้องรอคำตัดสินของศาลแพ่งที่จะออกมา ตามกระบวนการคาดว่าจะใช้เวลาประมาณ 1 ปี หลังจากศาลแพ่งมีคำตัดสิน สำนักงานก็จะดำเนินการเรียกค่าเสียหายทางแพ่ง ถ้าหากไม่ได้ก็จะดำเนินคดีทางอาญาต่อไป การตัดสินใจส่งให้ ปปง.ควบคู่กันไป เพราะต้องการให้มีการยึดทรัพย์ก่อน หากมีการถอนเงินออกไปก่อน ก็จะถูกดำเนินคดีในเรื่องการฟอกเงินต่อ,ในกรณีนี้ คุณสมชาย บอกว่า ปปง.จะยึดผลประโยชน์ที่เกิดขึ้นกว่า 400 ล้านบาท และในฝั่ง ก.ล.ต.ก็จะลงโทษปรับสูงสุด คือ 2 เท่าของผลประโยชน์ที่เกิดขึ้นอีก 890 ล้านบาท รวมประมาณ 1,200 ล้านบาท เรื่องนี้ถือเป็นมหากาพย์ที่ผู้กระทำผิดต้องเจออีกยาว,คดีนี้ต้องชม ก.ล.ต.ที่มีการดำเนินคดีอย่างรอบคอบ ส่งสำนวนไปให้อัยการฟ้องแพ่ง ควบคู่กับการส่งเรื่องให้ ปปง.อายัดทรัพย์ไว้ก่อน ป้องกันเงินถูกถอนออกจากบัญชีก่อนศาลแพ่งมีคำตัดสิน ผู้เสียหายต้องกินแห้วเหมือนในอดีตที่ผ่านมา,คดีนี้ผมอยากให้เห็นการดำเนินคดีที่รวดเร็ว เพื่อให้เป็นคดีตัวอย่าง เป็นการป้องปรามกลุ่มแก๊งปั่นหุ้นที่เหิมเกริมขึ้นทุกวัน เพราะมีเงินทุนจากการปั่นหุ้นมากมาย เลยซื้อทุกอย่างที่เป็นประโยชน์ หลายกลุ่มเป็นเจ้าของโบรกเกอร์ด้วย,การที่ ก.ล.ต.สามารถส่งฟ้องผู้ต้องหาปั่นหุ้นได้เร็วขึ้น เป็นผลมาจากการแก้ไขกฎหมายในปี 2559 ให้นำมาตรการทางแพ่งมาใช้ ซึ่งในเมืองนอกใช้วิธีแพ่งมานานแล้ว คืออายัดเงินและทรัพย์สินทั้งหมดไว้ก่อน ป้องกันผู้ต้องหาถอนเงินและขายทรัพย์สินไปหมดก่อนคดีสิ้นสุด ถ้ากระบวนการตัดสินมีความรวดเร็ว ภาพลักษณ์ตลาดหุ้นไทยก็จะดีขึ้น นักลงทุนก็จะมีความมั่นใจมากขึ้น.,ลม เปลี่ยนทิศ
ตลาดหลักทรัพย์แห่งประเทศไทย และ ก.ล.ต. ที่สามารถ จับแก๊งปั่นหุ้นได้ถึง 25 คน ส่งให้พนักงานอัยการฟ้องต่อ ศาลแพ่ง ฐาน ร่วมกันสร้างราคาหลักทรัพย์หรือปั่นหุ้น 6 หลักทรัพย์
ปั่นหุ้น,ตลาดหลักทรัพย์แห่งประเทศไทย,ตลาดหุ้น,หมายเหตุประเทศไทย,ลม เปลี่ยนทิศ